CELEX: 32013R1258
Language: lt
Date: 2013-11-20 00:00:00
Title: 2013 m. lapkričio 20 d. Europos Parlamento ir Tarybos reglamentas (ES) Nr. 1258/2013, kuriuo iš dalies keičiamas Reglamentas (EB) Nr. 273/2004 dėl narkotinių medžiagų pirmtakų (prekursorių)  Tekstas svarbus EEE

10.12.2013   
            
            
               LT
            
            
               Europos Sąjungos oficialusis leidinys
            
            
               L 330/21
            
         EUROPOS PARLAMENTO IR TARYBOS REGLAMENTAS (ES) Nr. 1258/2013
   2013 m. lapkričio 20 d.
   kuriuo iš dalies keičiamas Reglamentas (EB) Nr. 273/2004 dėl narkotinių medžiagų pirmtakų (prekursorių)
   (Tekstas svarbus EEE)
   EUROPOS PARLAMENTAS IR EUROPOS SĄJUNGOS TARYBA,
   atsižvelgdami į Sutartį dėl Europos Sąjungos veikimo, ypač į jos 114 straipsnio 1 dalį,
   atsižvelgdami į Europos Komisijos pasiūlymą,
   teisėkūros procedūra priimamo akto projektą perdavus nacionaliniams parlamentams,
   atsižvelgdami į Europos ekonomikos ir socialinių reikalų komiteto nuomonę (1),
   laikydamiesi įprastos teisėkūros procedūros (2),
   kadangi:
   
               (1)
            
            
               2010 m. sausio 7 d. Komisija, remdamasi Europos Parlamento ir Tarybos reglamento (EB) Nr. 273/2004 (3) 16 straipsniu, priėmė ataskaitą dėl Bendrijos teisės aktų dėl prekybos narkotinių ir psichotropinių medžiagų pirmtakais (prekursoriais) stebėsenos ir kontrolės įgyvendinimo ir veikimo;
            
         
               (2)
            
            
               toje ataskaitoje Komisija rekomendavo toliau analizuoti, kaip sustiprinti prekybos acto rūgšties anhidridu – į oficialų 2 kategorijos sąrašą, pateiktą Reglamento (EB) Nr. 273/2004 I priede, pagal to Reglamento 2 straipsnio a punktą įtraukta medžiaga – kontrolę, kad būtų galima pagerinti acto rūgšties anhidrido naudojimo neteisėtai heroino gamybai prevenciją;
            
         
               (3)
            
            
               Taryba 2010 m. gegužės 25 d. išvadose dėl narkotinių medžiagų pirmtakus (prekursorius) reglamentuojančių ES teisės aktų veikimo ir įgyvendinimo paprašė Komisijos pasiūlyti teisės aktų pakeitimus, kruopščiai įvertinus jų galimą poveikį valstybių narių institucijoms ir ekonominės veiklos vykdytojams;
            
         
               (4)
            
            
               šiuo reglamentu patikslinama į oficialų sąrašą įtrauktų medžiagų apibrėžtis: šiuo atveju terminas „farmacijos preparatai“, kuris paimtas iš 1988 m. gruodžio 19 d. Vienoje priimtos Jungtinių Tautų konvencijos dėl kovos su neteisėta narkotinių ir psichotropinių medžiagų apyvarta, išbraukiamas, kadangi jis jau paminėtas atitinkamuose Sąjungos teisės aktuose, būtent vartojamu terminu „vaistai“. Be to, reikia išbraukti terminą „kiti preparatai“, nes jis dubliuoja toje apibrėžtyje jau pavartotą terminą „mišiniai“;
            
         
               (5)
            
            
               reikėtų įtraukti termino „naudotojas“ apibrėžtį, taikomą asmenims, turintiems medžiagas kitais nei jų pateikimo rinkai tikslais ir reikėtų patikslinti, kad asmenys, naudojantys į oficialų 1 kategorijos sąrašą, pateiktą Reglamento (EB) Nr. 273/2004 I priede, įtrauktas medžiagas kitais nei jų pateikimo rinkai tikslais, privalo gauti licenciją;
            
         
               (6)
            
            
               reikėtų nustatyti išsamesnes registracijos taisykles, siekiant užtikrinti, kad į oficialų 2 kategorijos sąrašą, pateiktą Reglamento (EB) Nr. 273/2004 I priede, įtrauktų medžiagų registracijos sąlygos visose valstybėse narėse būtų vienodos. Į oficialų naujos 2A pakategorės sąrašą, pateiktą to reglamento I priede, įtrauktų medžiagų atveju registracijos reikalavimas turėtų būti taikomas ne tik ūkio subjektams, bet taip pat ir naudotojams;
            
         
               (7)
            
            
               jei už registraciją ar licenciją renkami mokesčiai, valstybės narės turėtų apsvarstyti galimybę pritaikyti tuos mokesčius, kad apsaugotų labai mažų įmonių konkurencingumą;
            
         
               (8)
            
            
               turėtų būti aiškiai numatyta, kad valstybės narės gali imtis veiksmų dėl įtartinų sandorių, susijusių su į oficialų sąrašą neįtrauktomis medžiagomis, siekiant joms suteikti galimybę greičiau reaguoti į naujas neteisėtos narkotinių medžiagų gamybos tendencijas;
            
         
               (9)
            
            
               reikėtų sukurti Europos narkotinių medžiagų pirmtakų (prekursorių) duomenų bazę (toliau – Europos duomenų bazė), kad valstybėms narėms būtų paprasčiau pranešti apie konfiskuotas medžiagas ir sulaikytas siuntas, jeigu įmanoma, apibendrintai ir anonimizuotai, ir sudarant kuo mažiau sunkumų asmens duomenų tvarkymo atžvilgiu, atsižvelgiant į pažangiausias privatumo didinimo technologijas ir duomenų ribojimo principą. Europos duomenų bazė turėtų pasitarnauti ir kaip licenciją ar registracijos pažymėjimą turinčių ūkio subjektų ir naudotojų Europos registras, kuriuo bus sudarytos palankesnės sąlygos tikrinti komercinių sandorių, susijusių su į oficialų sąrašą įtrauktomis medžiagomis, teisėtumą. Europos duomenų bazė taip pat turėtų padėti ūkio subjektams teikti informaciją kompetentingoms institucijoms apie savo sandorius, susijusius su į oficialų sąrašą įtrauktomis medžiagomis;
            
         
               (10)
            
            
               Reglamente (EB) Nr. 273/2004, iš dalies pakeistame šiuo reglamentu, numatytas informacijos tvarkymas, įskaitant asmens duomenų tvarkymą, kad kompetentingos institucijos galėtų stebėti narkotinių ir psichotropinių medžiagų pirmtakų (prekursorių) pateikimą rinkai ir užkirsti kelią į oficialų sąrašą įtrauktų medžiagų neteisėtam naudojimui. Asmens duomenys turėtų būti tvarkomi atitinkamai to reglamento tikslui ir pagal Europos Parlamento ir Tarybos direktyvą 95/46/EB (4) bei Europos Parlamento ir Tarybos reglamentą (EB) Nr. 45/2001 (5), ir visų pirma laikantis Sąjungos reikalavimų, susijusių su duomenų kokybe, proporcingumu, tikslų ribojimu ir teise gauti informaciją, susipažinti su duomenimis, juos taisyti, ištrinti arba sustabdyti jų tvarkymo veiksmus, organizacinėmis ir techninėmis priemonėmis bei tarptautiniu asmens duomenų perdavimu;
            
         
               (11)
            
            
               Reglamento (EB) Nr. 273/2004, iš dalies pakeisto šiuo reglamentu, ir pagal jį priimtų deleguotųjų bei įgyvendinimo aktų tikslais tvarkant asmens duomenis turėtų būti gerbiama pagrindinė teisė į privataus ir šeimyninio gyvenimo apsaugą, pripažintą Žmogaus teisių ir pagrindinių laisvių apsaugos konvencijos (toliau – EŽTK) 8 straipsniu, taip pat teisės į privataus ir šeimyninio gyvenimo apsaugą bei asmens duomenų apsaugą, kurios užtikrinamos Europos Sąjungos pagrindinių teisių chartijos (toliau – Chartija) atitinkamai 7 ir 8 straipsniais. Deleguotaisiais ir įgyvendinimo aktais taip pat turėtų būti užtikrinama, kad asmens duomenų tvarkymas vyksta pagal Direktyvą 95/46/EB ir Reglamentą (EB) Nr. 45/2001;
            
         
               (12)
            
            
               dabar į oficialų 2 kategorijos sąrašą, pateiktą Reglamento (EB) Nr. 273/2004 I priede, įtrauktas acto rūgšties anhidridas turėtų būti įtrauktas į naują to reglamento I priedo 2A pakategorę, kad būtų galima geriau kontroliuoti prekybą juo. Kitos 2 kategorijos medžiagos, nurodytos Reglamento (EB) Nr. 273/2004 I priede, turėtų būti įtrauktos į 2B pakategorės sąrašą, pateiktą to reglamento I priede;
            
         
               (13)
            
            
               Reglamentu (EB) Nr. 273/2004 Komisijai suteikiami įgaliojimai įgyvendinti kai kurias jo nuostatas, kuriais ji turi naudotis Tarybos sprendime 1999/468/EB (6) nustatyta tvarka;
            
         
               (14)
            
            
               įsigaliojus Lisabonos sutarčiai, tie įgaliojimai turėtų būti suderinti su Sutarties dėl Europos Sąjungos veikimo (SESV) 290 ir 291 straipsniais;
            
         
               (15)
            
            
               siekiant Reglamento (EB) Nr. 273/2004, iš dalies pakeisto šiuo reglamentu, tikslų, pagal SESV 290 straipsnį Komisijai turėtų būti deleguoti įgaliojimai priimti aktus, kuriais būtų patikslinami licencijų suteikimo ir registracijos, licenciją ar registracijos pažymėjimą gavusių ūkio subjektų ir naudotojų įtraukimo į Europos duomenų bazę, pirkėjo deklaracijų gavimo ir naudojimo, mišinių dokumentacijos ir ženklinimo etiketėmis, ūkio subjektų informacijos teikimo apie sandorius, susijusius su į oficialų sąrašą įtrauktomis medžiagomis, informacijos, kurią turi teikti valstybės narės, apie Reglamente (EB) Nr. 273/2004 nustatytų stebėsenos priemonių įgyvendinimą teikimo reikalavimai ir sąlygos, ir kuriais būtų iš dalies keičiami jo priedai. Be to, tokiais deleguotaisiais aktais turėtų būti nustatytos asmens duomenų, kuriuos gali tvarkyti valstybės narės ir ūkio subjektai pagal Reglamentą (EB) Nr. 273/2004, kategorijos ir asmens duomenų, kurie gali būti saugomi Europos duomenų bazėje, kategorijos bei asmens duomenų tvarkymo apsaugos priemonės. Ypač svarbu, kad atlikdama parengiamąjį darbą Komisija tinkamai konsultuotųsi, taip pat ir su ekspertais. Atlikdama su deleguotaisiais aktais susijusį parengiamąjį darbą ir rengdama jų tekstus Komisija turėtų užtikrinti, kad atitinkami dokumentai būtų vienu metu, laiku ir tinkamai perduodami Europos Parlamentui ir Tarybai;
            
         
               (16)
            
            
               taip pat svarbu, kad Komisija prašytų Europos duomenų apsaugos priežiūros pareigūno nuomonės rengdama deleguotuosius aktus, susijusius su asmens duomenų tvarkymu;
            
         
               (17)
            
            
               siekiant užtikrinti vienodas Reglamento (EB) Nr. 273/2004 įgyvendinimo sąlygas, Komisijai turėtų būti suteikti įgyvendinimo įgaliojimai. Tais įgaliojimais turėtų būti naudojamasi laikantis Europos Parlamento ir Tarybos reglamento (ES) Nr. 182/2011 (7).Nagrinėjimo procedūra turėtų būti taikoma įgyvendinimo aktams priimti, siekiant išsamiai nustatyti, kaip pirkėjo deklaracijos turėtų būti teikiamos elektroniniu būdu ir kaip Europos duomenų bazei teikti informaciją apie ūkio subjektų sandorius dėl į oficialų sąrašą įtrauktų medžiagų;
            
         
               (18)
            
            
               kadangi šio reglamento tikslo, t. y. sugriežtinti ūkio subjektų, kurie tiekia rinkai į oficialų 2 kategorijos sąrašą, pateiktą Reglamento (EB) Nr. 273/2004 I priede, įtrauktas medžiagas, visų pirma acto rūgšties anhidridą, arba jų turi, registracijos taisykles siekiant užtikrinti jo naudojimo neteisėtai narkotinių medžiagų gamybai prevenciją, valstybės narės negali deramai pasiekti, nes neteisėti prekeiviai pasinaudoja valstybių narių taikomos registracijos tvarkos skirtumais ir savo neteisėtą verslą perkelia ten, kur narkotinių medžiagų pirmtakus (prekursorius) galima lengviausiai neteisėtai naudoti, ir kadangi to tikslo dėl pasiūlytų veiksmų masto ir pobūdžio būtų geriau siekti Sąjungos lygmeniu, laikydamasi Europos Sąjungos sutarties 5 straipsnyje nustatyto subsidiarumo principo Sąjunga gali patvirtinti priemones. Pagal tame straipsnyje nustatytą proporcingumo principą šiuo reglamentu neviršijama to, kas būtina nurodytam tikslui pasiekti;
            
         
               (19)
            
            
               remiantis Reglamento (EB) Nr. 45/2001 28 straipsnio 2 dalimi, buvo pasikonsultuota su Europos duomenų apsaugos priežiūros pareigūnu, kuris 2013 m. sausio 18 d. pateikė nuomonę (8);
            
         
               (20)
            
            
               todėl Reglamentą (EB) Nr. 273/2004 reikėtų atitinkamai iš dalies pakeisti,
            
         PRIĖMĖ ŠĮ REGLAMENTĄ:
   1 straipsnis
   Reglamentas (EB) Nr. 273/2004 iš dalies keičiamas taip:
   
               1.
            
            
               1 straipsnis pakeičiamas taip:
               „1 straipsnis
               Taikymo sritis ir tikslai
               Šiuo reglamentu sukuriamos suderintos priemonės kontroliuoti ir stebėti Sąjungos viduje tam tikras medžiagas, dažnai naudojamas neteisėtai narkotinių ar psichotropinių medžiagų gamybai, siekiant užkirsti kelią šių medžiagų patekimui į neteisėtą rinką.“
            
         
               2.
            
            
               2 straipsnyje:
               
                           a)
                        
                        
                           a punktas pakeičiamas taip:
                           
                                       „a)
                                    
                                    
                                       „į oficialų sąrašą įtraukta medžiaga“ yra bet kokia I priede nurodyta medžiaga, kuri gali būti naudojama neteisėtai narkotinių ar psichotropinių medžiagų gamybai, įskaitant tokių medžiagų turinčius mišinius ir natūralius produktus, bet išskyrus mišinius ir natūralius produktus, kuriuose yra į oficialų sąrašą įtrauktų medžiagų ir kurie pagaminti taip, kad į oficialų sąrašą įtrauktų medžiagų negalima lengvai panaudoti arba išgauti greitai pritaikomomis arba ekonomiškai naudingomis priemonėmis, vaistai, kaip apibrėžta Europos Parlamento ir Tarybos direktyvos 2001/83/EB (9) 1 straipsnio 2 dalyje, bei veterinariniai vaistai, kaip apibrėžta Europos Parlamento ir Tarybos direktyvos 2001/82/EB (10) 1 straipsnio 2 dalyje;
                                    
                                 
                     
                           b)
                        
                        
                           c punktas pakeičiamas taip:
                           
                                       „c)
                                    
                                    
                                       pateikimas į rinką“ yra bet koks į oficialų sąrašą įtrauktų medžiagų tiekimas Sąjungoje už užmokestį arba nemokamai; arba tokių medžiagų saugojimas, gaminimas, gamyba, perdirbimas, prekyba, platinimas arba tarpininko veikla, kurios tikslas yra tiekimas Sąjungoje“;
                                    
                                 
                     
                           c)
                        
                        
                           pridedami šie punktai:
                           
                                       „h)
                                    
                                    
                                       „naudotojas“ yra fizinis ar juridinis asmuo, kuris nėra ūkio subjektas, turi į oficialų sąrašą įtrauktą medžiagą ir ją perdirba, paruošia, vartoja, sandėliuoja, laiko, apdoroja, sudeda ar supila į talpyklas, perdeda ar perpila iš vienos talpyklos į kitą, sumaišo, pakeičia ar kitaip naudoja;
                                    
                                 
                                       i)
                                    
                                    
                                       „natūralus produktas“ yra organizmas arba jo dalis bet kuriuo pavidalu, arba bet kokios gamtoje randamos medžiagos, kaip apibrėžta Europos Parlamento ir Tarybos reglamento (EB) Nr. 1907/2006 (11) 3 straipsnio 39 punkte.
                                    
                                 
                     
         
               3.
            
            
               3 straipsnyje:
               
                           a)
                        
                        
                           2 ir 3 dalys pakeičiamos taip:
                           „2.   Ūkio subjektai ir naudotojai turi iš valstybių narių, kuriose jie yra įsisteigę, kompetentingų institucijų gauti licenciją, prieš įsigydami arba pateikdami rinkai į oficialų I priedo 1 kategorijos sąrašą įtrauktas medžiagas. Kompetentingos institucijos gali suteikti specialias licencijas vaistinėms, veterinarijos vaistinėms, tam tikrų tipų valdžios institucijoms ar ginkluotosioms pajėgoms. Tokios specialios licencijos galioja tik į oficialų I priedo 1 kategorijos sąrašą įtrauktų medžiagų naudojimui tų ūkio subjektų oficialių prievolių srityje.
                           3.   Bet koks licenciją turintis ūkio subjektas į oficialų I priedo 1 kategorijos sąrašą įtrauktas medžiagas tiekia tik ūkio subjektams ar naudotojams, kurie taip pat turi licenciją ir yra pasirašę pirkėjo deklaraciją, kaip numatyta 4 straipsnio 1 dalyje.“;
                        
                     
                           b)
                        
                        
                           5, 6 ir 7 dalys pakeičiamos taip:
                           „5.   Nedarant poveikio 8 dalies taikymui, kompetentingos institucijos gali arba apriboti licencijos galiojimo laiką ne ilgesniam kaip trejų metų laikotarpiui, arba įpareigoti ūkio subjektus ir naudotojus ne rečiau kaip kas trejus metus įrodyti, kad sąlygos, kuriomis licencija buvo suteikta, tebėra vykdomos. Licencijoje nurodoma veikla ar veiklos, kurioms ji galioja, taip pat atitinkamos į oficialų sąrašą įtrauktos medžiagos. Kompetentingos institucijos gali suteikti specialias licencijas iš esmės neribotai trukmei, tačiau gali jas sustabdyti arba panaikinti, jei galima pagrįstai manyti, kad jos savininkas nebėra tinkamas asmuo licencijai turėti arba kad nebevykdomos sąlygos, kuriomis licencija buvo suteikta.
                           6.   Ūkio subjektai turi iš valstybių narių, kuriose jie yra įsisteigę, kompetentingų institucijų gauti registracijos pažymėjimą, prieš pateikdami rinkai į oficialų I priedo 2 kategorijos sąrašą įtrauktas medžiagas. Nuo 2015 m. birželio 31 d. naudotojai privalo iš valstybių narių, kuriose jie yra įsisteigę, kompetentingų institucijų gauti registracijos pažymėjimą, prieš įsigydami į oficialų I priedo 2A pakategorės sąrašą įtrauktas medžiagas. Kompetentingos institucijos gali išduoti specialius registracijos pažymėjimus vaistinėms, veterinarijos vaistinėms, tam tikrų tipų valdžios institucijoms ar ginkluotosioms pajėgoms. Tokie specialūs registracijos pažymėjimai galioja tik į oficialų I priedo 2 kategorijos sąrašą įtrauktų medžiagų naudojimui atitinkamų ūkio subjektų ar naudotojų oficialių funkcijų srityje.
                           6a.   Bet koks nurodytą registracijos pažymėjimą turintis ūkio subjektas į oficialų I priedo 2A pakategorės sąrašą įtrauktas medžiagas tiekia tik tiems ūkio subjektams ar naudotojams, kurie taip pat turi registracijos pažymėjimą ir yra pasirašę pirkėjo deklaraciją, kaip numatyta 4 straipsnio 1 dalyje.
                           6b.   Svarstydamos, ar išduoti registracijos pažymėjimą, kompetentingos institucijos visų pirma atsižvelgia į pareiškėjo kompetenciją ir sąžiningumą. Registracijos pažymėjimas neišduodamas, jei galima pagrįstai abejoti pareiškėjo arba už prekybą į oficialų sąrašą įtrauktomis medžiagomis atsakingo pareigūno tinkamumu ir patikimumu. Registracijos pažymėjimo galiojimas gali būti sustabdytas arba panaikintas, jei galima pagrįstai manyti, kad jo turėtojas nebėra tinkamas ir patikimas asmuo registracijos pažymėjimui turėti arba kad nebevykdomos sąlygos, kuriomis buvo išduotas registracijos pažymėjimas.
                           6c.   Kompetentingos institucijos gali ūkio subjektams ir naudotojams nustatyti mokestį už paraišką dėl licencijos arba registracijos.
                           Jei taikomas mokestis, kompetentingos institucijos apsvarsto galimybę pritaikyti mokesčio dydį pagal įmonės dydį. Toks mokestis taikomas nediskriminuojant ir neturi viršyti paraiškos tvarkymo sąnaudų.
                           7.   Licenciją ar registracijos pažymėjimą gavusius ūkio subjektus ir naudotojus kompetentingos institucijos įtraukia į 13a straipsnyje nurodytą Europos duomenų bazę.
                           8.   Komisijai pagal 15a straipsnį suteikiami įgaliojimai priimti deleguotuosius aktus dėl:
                           
                                       a)
                                    
                                    
                                       licencijos suteikimo reikalavimų ir sąlygų, be kita ko, atitinkamais atvejais asmens duomenų, kurie turi būti pateikti, kategorijų;
                                    
                                 
                                       b)
                                    
                                    
                                       nurodyto registracijos pažymėjimo išdavimo reikalavimų ir sąlygų, be kita ko, atitinkamais atvejais asmens duomenų, kurie turi būti pateikti, kategorijų;
                                    
                                 
                                       c)
                                    
                                    
                                       licenciją arba registracijos pažymėjimą gavusių ūkio subjektų ir naudotojų įtraukimo į 13a straipsnyje nurodytą Europos duomenų bazę pagal šio straipsnio 7 dalį.
                                    
                                 Šios dalies pirmos pastraipos a ir b punktuose nurodytos asmens duomenų kategorijos neapima specialių duomenų kategorijų, nurodytų Europos Parlamento ir Tarybos direktyvos 95/46/EB 8 straipsnio 1 dalyje (12).
                        
                     
         
               4.
            
            
               4 straipsnyje:
               
                           a)
                        
                        
                           1 dalis pakeičiama taip:
                           „1.   Nedarant poveikio šio straipsnio 4 dalies bei 6 ir 14 straipsnių taikymui, visiems Sąjungoje įsisteigusiems ūkio subjektams, kurie pirkėjui tiekia į oficialų I priedo 1 arba 2 kategorijos sąrašą įtrauktą medžiagą, pirkėjas pateikia deklaraciją, kurioje nurodo, kam konkrečiai naudos į oficialų sąrašą įtrauktas medžiagas. Ūkio subjektas turi gauti atskirą deklaraciją dėl kiekvienos į oficialų sąrašą įtrauktos medžiagos. Ta deklaracija turi atitikti III priedo 1 punkte pateiktą pavyzdį. Juridiniai asmenys deklaraciją pateikia ant firminio blanko.“;
                        
                     
                           b)
                        
                        
                           3 dalis pakeičiama taip:
                           „3.   I priedo 1 kategorijos į oficialų sąrašą įtrauktas medžiagas tiekiantis ūkio subjektas tvirtina antspaudu ir data deklaracijos kopiją, nurodydamas, kad tai tikra originalo kopija. Tokia kopija turi visada lydėti 1 kategorijos medžiagas, kai šios pervežamos Sąjungoje, prašant, ji turi būti pateikiama institucijoms, atsakingoms už transporto priemonių turinio tikrinimą transporto operacijų metu.
                           4.   Komisijai pagal 15a straipsnį suteikiami įgaliojimai priimti deleguotuosius aktus dėl pirkėjo deklaracijų gavimo ir naudojimo reikalavimų ir sąlygų.“
                        
                     
         
               5.
            
            
               5 straipsnis papildomas šia dalimi:
               „7.   Komisijai pagal 15a straipsnį suteikiami įgaliojimai priimti deleguotuosius aktus dėl mišinių, kuriuose yra į oficialų sąrašą įtrauktų medžiagų, dokumentacijos reikalavimų ir sąlygų.“
            
         
               6.
            
            
               7 straipsnis papildomas šia pastraipa:
               „Komisijai pagal 15a straipsnį suteikiami įgaliojimai priimti deleguotuosius aktus dėl mišinių, kuriuose yra į oficialų sąrašą įtrauktų medžiagų, ženklinimo etiketėmis reikalavimų ir sąlygų.“
            
         
               7.
            
            
               8 straipsnis pakeičiamas taip:
               „8 straipsnis
               Pranešimas kompetentingoms institucijoms
               1.   Ūkio subjektai nedelsdami praneša kompetentingoms institucijoms apie bet kokias aplinkybes, pavyzdžiui, neįprastus užsakymus arba sandorius, susijusius į oficialų sąrašą įtrauktomis medžiagomis, kurias ketinama pateikti rinkai, jei kyla įtarimas, kad tokios medžiagos gali būti naudojamos neteisėtai narkotinių ar psichotropinių medžiagų gamybai. Tuo tikslu ūkio subjektai suteikia visą turimą informaciją, kad kompetentingos institucijos galėtų patikrinti atitinkamo užsakymo ar sandorio teisėtumą.
               2.   Ūkio subjektai kompetentingoms institucijoms pateikia atitinkamos informacijos apie savo sandorius, susijusius su į oficialų sąrašą įtrauktomis medžiagomis, santrauką.
               3.   Komisijai pagal 15a straipsnį suteikiami įgaliojimai priimti deleguotuosius aktus dėl ūkio subjektams keliamų šio straipsnio 2 dalyje nurodytos informacijos pateikimo reikalavimų ir sąlygų, be kita ko, atitinkamais atvejais tuo tikslu tvarkomų asmens duomenų kategorijų ir tų asmens duomenų tvarkymo apsaugos priemonių.
               4.   Ūkio subjektai pagal šį reglamentą gautus asmens duomenis atskleidžia tik kompetentingoms institucijoms.“
            
         
               8.
            
            
               9 straipsnio 1 dalis pakeičiama taip:
               „1.   Siekdama palengvinti kompetentingų institucijų, ūkio subjektų ir chemijos pramonės bendradarbiavimą, visų pirma susijusį su į oficialų sąrašą neįtrauktomis medžiagomis, Komisija parengia ir atnaujina rekomendacijas.“
            
         
               9.
            
            
               10 straipsnyje:
               
                           a)
                        
                        
                           1 dalies b ir c punktai pakeičiami taip:
                           
                                       „b)
                                    
                                    
                                       patekti į ūkio subjektų ir naudotojų verslo patalpas siekiant gauti pažeidimų įrodymų;
                                    
                                 
                                       c)
                                    
                                    
                                       prireikus sulaikyti ir konfiskuoti siuntas, kurios neatitinka šio reglamento.“;
                                    
                                 
                     
                           b)
                        
                        
                           2 dalis pakeičiama taip:
                           „2.   Kiekviena valstybė narė gali imtis priemonių, kurios būtinos, kad jos kompetentingos institucijos galėtų kontroliuoti ir stebėti įtartinus sandorius, susijusius su į oficialų sąrašą neįtrauktomis medžiagomis, ir visų pirma:
                           
                                       a)
                                    
                                    
                                       gauti informaciją apie visus į oficialų sąrašą neįtrauktų medžiagų užsakymus arba veiksmus, susijusius su į oficialų sąrašą neįtrauktomis medžiagomis;
                                    
                                 
                                       b)
                                    
                                    
                                       patekti į verslo patalpas siekiant gauti įtartinų sandorių, susijusių su į oficialų sąrašą neįtrauktomis medžiagomis, įrodymų;
                                    
                                 
                                       c)
                                    
                                    
                                       prireikus sulaikyti ir konfiskuoti siuntas siekiant užkirsti kelią konkrečių į oficialų sąrašą neįtrauktų medžiagų naudojimui neteisėtai narkotinių ar psichotropinių medžiagų gamybai.
                                    
                                 3.   Kompetentingos institucijos užtikrina verslo informacijos konfidencialumą.“
                        
                     
         
               10.
            
            
               13–16 straipsniai pakeičiami taip:
               „13 straipsnis
               Valstybių narių pranešimai
               1.   Kad būtų galima daryti būtinus susitarimų dėl prekybos į oficialų sąrašą įtrauktomis ir neįtrauktomis medžiagomis kontrolės pakeitimus, visų valstybių narių kompetentingos institucijos per 13a straipsnyje nurodytą Europos duomenų bazę elektroniniu būdu laiku perduoda Komisijai visą atitinkamą informaciją apie šiame reglamente nustatytų stebėsenos priemonių įgyvendinimą, visų pirma apie medžiagas, kurios naudojamos neteisėtai narkotinių ar psichotropinių medžiagų gamybai, apie neteisėto naudojimo ir neteisėtos gamybos metodus bei jų neteisėtą prekybą.
               2.   Komisijai pagal 15a straipsnį suteikiami įgaliojimai priimti deleguotuosius aktus siekiant nustatyti su informacija, kuri turi būti teikiama pagal šio straipsnio 1 dalį, susijusias sąlygas ir reikalavimus.
               3.   Pagal šio straipsnio 1 dalį pateiktų pranešimų santrauką Komisija pateikia Tarptautinei narkotinių medžiagų kontrolės valdybai, remdamasi Jungtinių Tautų Konvencijos 12 straipsnio 12 dalimi ir konsultuodamasi su valstybėmis narėmis.
               13a straipsnis
               Europos narkotinių medžiagų pirmtakų (prekursorių) duomenų bazė
               1.   Komisija sukuria Europos narkotinių medžiagų pirmtakų (prekursorių) duomenų bazę, kurios paskirtis yra tokia:
               
                           a)
                        
                        
                           sudaryti palankesnes sąlygas perduoti informaciją (jeigu įmanoma, apibendrintai ir anonimizuotai) pagal 13 straipsnio 1 dalį, informacijos sintezę ir analizę Sąjungos lygmeniu ir teikti ataskaitas Tarptautinei narkotinių medžiagų kontrolės valdybai pagal 13 straipsnio 3 dalį;
                        
                     
                           b)
                        
                        
                           sukurti ūkio subjektų ir naudotojų, kuriems suteikta licencija ar išduotas registracijos pažymėjimas, Europos registrą;
                        
                     
                           c)
                        
                        
                           sudaryti sąlygas ūkio subjektams teikti kompetentingoms institucijoms informaciją apie savo sandorius pagal 8 straipsnio 2 dalį elektroniniu būdu, kaip nurodyta pagal 14 straipsnį priimtose įgyvendinimo priemonėse.
                        
                     Asmens duomenys į Europos duomenų bazę įtraukiami tik priėmus 3 straipsnio 8 dalyje ir 8 straipsnio 3 dalyje nurodytus deleguotuosius aktus.
               2.   Komisija ir kompetentingos institucijos imasi visų būtinų priemonių, kad užtikrintų Europos duomenų bazėje saugomų asmens duomenų saugumą, konfidencialumą bei tikslumą ir užtikrintų duomenų subjektų teisių apsaugą pagal Direktyvą 95/46/EB ir Europos Parlamento ir Tarybos reglamentą (EB) Nr. 45/2001 (13).
               3.   Informacija, įskaitant asmens duomenis, gauta pagal šį reglamentą, naudojama laikantis taikytinų teisės aktų dėl asmens duomenų apsaugos ir nesaugoma ilgiau nei riekia šio reglamento tikslais. Draudžiama tvarkyti ypatingų kategorijų duomenis, nurodytus Direktyvos 95/46/EB 8 straipsnio 1 dalyje ir Reglamento (EB) Nr. 45/2001 10 straipsnio 1 dalyje.
               4.   Komisija aiškiai, išsamiai, suprantamai ir viešai paskelbia pranešimą apie privatumo apsaugą Europos duomenų bazėje, vadovaudamasi Reglamento (EB) Nr. 45/2001 10 ir 11 straipsniais.
               13b straipsnis
               Duomenų apsauga
               1.   Valstybių narių kompetentingos institucijos asmens duomenis tvarko vadovaudamosi nacionalinės teisės aktais, įstatymais ir kitais teisės aktais, kuriais įgyvendinama Direktyva 95/46/EB, prižiūrint valstybės narės priežiūros institucijai, nurodytai tos direktyvos 28 straipsnyje.
               2.   Nedarant poveikio Direktyvos 95/46/EB 13 straipsnio taikymui, pagal šį reglamentą gauti arba tvarkomi asmens duomenys naudojami tik siekiant užkirsti kelią neteisėtam į oficialų sąrašą įtrauktų medžiagų naudojimui.
               3.   Komisija asmens duomenis tvarko, be kita ko, Europos duomenų bazės tikslais, pagal Reglamentą (EB) Nr. 45/2001, prižiūrint Europos duomenų apsaugos priežiūros pareigūnui.
               4.   Valstybės narės ir Komisija netvarko asmens duomenų tokiu būdu, kuris yra nesuderinamas su 13a straipsnyje nustatytais tikslais.
               14 straipsnis
               Įgyvendinimo aktai
               1.   Komisija gali priimti šiuos įgyvendinimo aktus:
               
                           a)
                        
                        
                           atitinkamais atvejais taisykles, kaip 4 straipsnyje nurodytas pirkėjo deklaracijas teikti elektroniniu būdu;
                        
                     
                           b)
                        
                        
                           taisykles, kaip 8 straipsnio 2 dalyje nurodytą informaciją teikti Europos duomenų bazei, be kita ko, jei taikoma, atitinkamais atvejais elektroniniu būdu;
                        
                     
                           c)
                        
                        
                           procedūrines taisykles dėl licencijų ir registracijos pažymėjimų išdavimo ir ūkio subjektų bei naudotojų įtraukimo į Europos duomenų bazę, kaip nurodyta 3 straipsnio 2, 6 ir 7 dalyse.
                        
                     2.   Tie įgyvendinimo aktai priimami laikantis 14a straipsnio 2 dalyje nurodytos nagrinėjimo procedūros.
               14a straipsnis
               Komiteto procedūra
               1.   Komisijai padeda Narkotinių ir psichotropinių medžiagų pirmtakų (prekursorių) komitetas, įsteigtas pagal Tarybos reglamento (EB) Nr. 111/2005 (14) 30 straipsnį. Tas komitetas – tai komitetas, kaip nustatyta Europos Parlamento ir Tarybos reglamente (ES) Nr. 182/2011 (15).
               2.   Kai daroma nuoroda į šią dalį, taikomas Reglamento (ES) Nr. 182/2011 5 straipsnis.
               15 straipsnis
               Priedų pritaikymas
               Komisijai pagal 15a straipsnį suteikiami įgaliojimai priimti deleguotuosius aktus siekiant I, II ir III priedus pritaikyti prie naujų narkotinių medžiagų pirmtakų (prekursorių) neteisėto naudojimo tendencijų ir atsižvelgti į Jungtinių Tautų konvencijos priede pateiktų lentelių pakeitimą.
               15a straipsnis
               Įgaliojimų delegavimas
               1.   Komisijai suteikiami įgaliojimai priimti deleguotuosius aktus laikantis šiame straipsnyje nustatytų sąlygų.
               2.   3 straipsnio 8 dalyje, 4 straipsnio 4 dalyje, 5 straipsnio 7 dalyje, 7 straipsnio antroje pastraipoje, 8 straipsnio 3 dalyje, 13 straipsnio 2 dalyje ir 15 straipsnyje nurodyti įgaliojimai priimti deleguotuosius aktus Komisijai suteikiami penkerių metų laikotarpiui nuo 2013 m. gruodžio 30 d. Likus ne mažiau kaip devyniems mėnesiams iki penkerių metų laikotarpio pabaigos Komisija parengia naudojimosi deleguotaisiais įgaliojimais ataskaitą. Įgaliojimai savaime pratęsiami tokios pačios trukmės laikotarpiams, išskyrus atvejus, kai Europos Parlamentas arba Taryba pareiškia prieštaravimų dėl tokio pratęsimo likus ne mažiau kaip trims mėnesiams iki kiekvieno laikotarpio pabaigos.
               3.   Europos Parlamentas arba Taryba gali bet kada atšaukti 3 straipsnio 8 dalyje, 4 straipsnio 4 dalyje, 5 straipsnio 7 dalyje, 7 straipsnio antroje pastraipoje, 8 straipsnio 3 dalyje, 13 straipsnio 2 dalyje ir 15 straipsnyje nurodytus įgaliojimus priimti deleguotuosius įgaliojimus. Sprendimu dėl įgaliojimų atšaukimo nutraukiami tame sprendime nurodyti įgaliojimai priimti deleguotuosius aktus. Sprendimas įsigalioja kitą dieną po jo paskelbimo Europos Sąjungos oficialiajame leidinyje arba vėlesnę jame nurodytą dieną. Jis nedaro poveikio jau galiojančių deleguotųjų aktų galiojimui.
               4.   Apie priimtą deleguotąjį aktą Komisija nedelsdama vienu metu praneša Europos Parlamentui ir Tarybai.
               5.   Pagal 3 straipsnio 8 dalį, 4 straipsnio 4 dalį, 5 straipsnio 7 dalį, 7 straipsnio antrą pastraipą, 8 straipsnio 3 dalį, 13 straipsnio 2 dalį ir 15 straipsnį priimtas deleguotasis aktas įsigalioja tik tuo atveju, jeigu per du mėnesius nuo pranešimo Europos Parlamentui ir Tarybai apie šį aktą dienos nei Europos Parlamentas, nei Taryba nepareiškia prieštaravimų arba jeigu dar nepasibaigus šiam laikotarpiui ir Europos Parlamentas, ir Taryba praneša Komisijai, kad prieštaravimų nepareikš. Europos Parlamento arba Tarybos iniciatyva šis laikotarpis pratęsiamas dviem mėnesiais.
               16 straipsnis
               Informavimas apie valstybių narių priimtas priemones
               1.   Valstybės narės informuoja Komisiją apie priemones, kurias jos priima pagal šį reglamentą, visų pirma apie pagal 10 ir 12 straipsnius priimtas priemones. Jos taip pat praneša apie visus vėlesnius jų pakeitimus.
               2.   Komisija perduoda tą informaciją kitoms valstybėms narėms.
               3.   Komisija ne vėliau kaip 2019 m. gruodžio 31 d. Europos Parlamentui ir Tarybai pateikia ataskaitą apie šio reglamento įgyvendinimą ir veikimą, visų pirma apie galimą poreikį imtis papildomų veiksmų stebint ir kontroliuojant įtartinus sandorius dėl į oficialų sąrašą neįtrauktų medžiagų.
            
         
               11.
            
            
               I priede:
               
                           a)
                        
                        
                           pavadinimas pakeičiamas taip:
                        
                     
                           b)
                        
                        
                           Norefedrino KN kodas (1 kategorija) pakeičiamas taip:
                           „2939 44 00“;
                        
                     
                           c)
                        
                        
                           1 kategorijos medžiagų sąrašas papildomas šia medžiaga:
                           „ALFA-fenilacetoacetonitrilas, (KN kodas) 2926 90 95, (CAS numeris) 4468–48–8“;
                        
                     
                           d)
                        
                        
                           2 kategorijos tekstas pakeičiamas šio reglamento priede pateiktu tekstu.
                        
                     
         
               12.
            
            
               III priede išbraukiamas terminas „Įgaliojimo/“.
            
         2 straipsnis
   Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
   
      Šis reglamentas privalomas visas ir tiesiogiai taikomas visose valstybėse narėse.
      Priimta Strasbūre 2013 m. lapkričio 20 d.
      
         
            Europos Parlamento vardu
         
         
            Pirmininkas
         
         M. SCHULZ
      
      
         
            Tarybos vardu
         
         
            Pirmininkas
         
         V. LEŠKEVIČIUS
      
   
   
      (1)  OL C 76, 2013 3 14, p. 54.
   
      (2)  2013 m. spalio 23 d. Europos Parlamento pozicija (dar nepaskelbta Oficialiajame leidinyje) ir 2013 m. lapkričio 15 d. Tarybos sprendimas.
   
      (3)  2004 m. vasario 11 d. Europos Parlamento ir Tarybos reglamentas (EB) Nr. 273/2004 dėl narkotinių medžiagų pirmtakų (prekursorių) (OL L 47, 2004 2 18, p. 1).
   
      (4)  1995 m. spalio 24 d. Europos Parlamento ir Tarybos direktyva 95/46/EB dėl asmenų apsaugos tvarkant asmens duomenis ir dėl laisvo tokių duomenų judėjimo (OL L 281, 1995 11 23, p. 31).
   
      (5)  2000 m. gruodžio 18 d. Europos Parlamento ir Tarybos reglamentas (EB) Nr. 45/2001 dėl asmenų apsaugos Bendrijos institucijoms ir įstaigoms tvarkant asmens duomenis ir laisvo tokių duomenų judėjimo (OL L 8, 2001 1 12, p. 1).
   
      (6)  1999 m. birželio 28 d. Tarybos sprendimas 1999/468/EB, nustatantis Komisijos naudojimosi jai suteiktais įgyvendinimo įgaliojimais tvarką (OL L 184, 1999 7 17, p. 23).
   
      (7)  2011 m. vasario 16 d. Europos Parlamento ir Tarybos reglamentas (ES) Nr. 182/2011, kuriuo nustatomos valstybių narių vykdomos Komisijos naudojimosi įgyvendinimo įgaliojimais kontrolės mechanizmų taisyklės ir bendrieji principai (OL L 55, 2011 2 28, p. 13).
   
      (8)  Dar nepaskelbta Oficialiajame leidinyje.
   
      (9)  2001 m. lapkričio 6 d. Europos Parlamento ir Tarybos direktyva 2001/83/EB dėl Bendrijos kodekso, reglamentuojančio žmonėms skirtus vaistus (OL L 311, 2001 11 28, p. 67).
   
      (10)  2001 m. lapkričio 6 d. Europos Parlamento ir Tarybos direktyva 2001/82/EB dėl Bendrijos kodekso, reglamentuojančio veterinarinius vaistus (OL L 311, 2001 11 28, p. 1)“;
   
      (11)  2006 m. gruodžio 18 d. Europos Parlamento ir Tarybos reglamentas (EB) Nr. 1907/2006 dėl cheminių medžiagų registracijos, įvertinimo, autorizacijos ir apribojimų (REACH), įsteigiantis Europos cheminių medžiagų agentūrą, iš dalies keičiantis Direktyvą 1999/45/EB bei panaikinantis Tarybos reglamentą (EEB) Nr. 793/93, Komisijos reglamentą (EB) Nr. 1488/94, Tarybos direktyvą 76/769/EEB ir Komisijos direktyvas 91/155/EEB, 93/67/EEB, 93/105/EB bei 2000/21/EB (OL L 396, 2006 12 30, p. 1).“
   
      (12)  1995 m. spalio 24 d. Europos Parlamento ir Tarybos direktyva (95/46/EB) dėl asmenų apsaugos tvarkant asmens duomenis ir dėl laisvo tokių duomenų judėjimo (OL L 281, 1995 11 23, p. 31).“
   
      (13)  2000 m. gruodžio 18 d. Europos Parlamento ir Tarybos reglamentas (EB) Nr. 45/2001 dėl asmenų apsaugos Bendrijos institucijoms ir įstaigoms tvarkant asmens duomenis ir laisvo tokių duomenų judėjimo (OL L 8, 2001 1 12, p. 1).
   
      (14)  2004 m. gruodžio 22 d. Tarybos reglamentas (EB) Nr. 111/2005, nustatantis prekybos narkotinių ir psichotropinių medžiagų pirmtakais (prekursoriais) tarp Bendrijos ir trečiųjų šalių stebėsenos taisykles (OL L 22, 2005 1 26, p. 1).
   
      (15)  2011 m. vasario 16 d. Europos Parlamento ir Tarybos reglamentas (ES) Nr. 182/2011, kuriuo nustatomos valstybių narių vykdomos Komisijos naudojimosi įgyvendinimo įgaliojimais kontrolės mechanizmų taisyklės ir bendrieji principai (OL L 55, 2011 2 28, p. 13).“
   
      PRIEDAS
      
         2   KATEGORIJA
      
      
         2A   PAKATEGORĖ
      
      
                  Medžiaga
               
               
                  KN pavadinimas
                  (jei skiriasi)
               
               
                  KN kodas (1)
                  
               
               
                  CAS numeris (2)
                  
               
            
                  Acto rūgšties anhidridas
               
               
                   
               
               
                  2915 24 00
               
               
                  108–24–7
               
            
                  Šios kategorijos medžiagų druskos, jei tokios druskos gali egzistuoti.
               
            
         
      
         2B   PAKATEGORĖ
      
      
                  Medžiaga
               
               
                  KN pavadinimas
                  (jei skiriasi)
               
               
                  KN kodas (1)
                  
               
               
                  CAS numeris (2)
                  
               
            
                  Fenilacto rūgštis
               
               
                   
               
               
                  2916 34 00
               
               
                  103–82–2
               
            
                  Antranilo rūgštis
               
               
                   
               
               
                  2922 43 00
               
               
                  118–92–3
               
            
                  Piperidinas
               
               
                   
               
               
                  2933 32 00
               
               
                  110–89–4
               
            
                  Kalio permanganatas
               
               
                   
               
               
                  2841 61 00
               
               
                  7722–64–7
               
            
                  Šios kategorijos medžiagų druskos, jei tokios druskos gali egzistuoti.
               
            
         (1)  OL L 290, 2002 10 28, p. 1.
      
         (2)  CAS numeris yra „Cheminių medžiagų santrumpų tarnybos numeris“, kuris yra nekartojamas žymuo, būdingas kiekvienai medžiagai ir jos struktūrai. CAS numeris yra skirtingas kiekvienam izomerui ir kiekvienai izomero druskai. Pažymėtina, kad pirmiau nurodytų medžiagų druskų CAS numeriai yra kitokie nei nurodytieji.